Søndag 26. november 1960 ble det arrangert et åpent møte i Klingenberg kino i Oslo for å lansere protestkampanjen. Kinosalen, med nær 800 seter, var fullsatt. Målet for kampanjen var å organisere landsomfattende protester mot innføring av atomvåpen på norsk jord, ved å samle motstandere, uavhengig av politisk ståsted. Arrangør for lanseringsmøtet var Aksjon for atomavrustning, en protestgruppe i Oslo stiftet høsten 1960 av blant andre psykologene Carl-Martin Borgen og Anne-Marit Sletten Duve, ingeniør Kari Enholm og lege Anne Grieg.